Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 268/12/6606	Lučenec, 31.8.2012
EEČ : 2-47-114-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
-	dňa 15.5.2012 v čase od 10.00 hod. do 18.00 hod. v Lučenci na parkovisku za zadným vchodom do bytového domu na XXXXX vnikol do uzamknutého osobného motorového vozidla zn. Daewoo Tico ev. č. XXXXX tak, že kameňom rozbil sklenenú výplň okna na kufri vozidla, cez otvor vnikol dovnútra, odkiaľ odcudzil autorádio zn. Blaupunkt zakúpené v roku 2002, čím krádežou spôsobil majiteľovi vozidla XXXXX škodu vo výške 20,- € a poškodením vozidla škodu vo výške 90,- €, 
-	dňa 15.5.2012 v čase okolo 23.30 hod. v Lučenci na XXXXX pred vchodom č. XXXXX úlomkom betónového chodníka rozbil okno na dverách vodiča na osobnom motorovom vozidle zn. Škoda Favorit ev. č. XXXXX, vnikol dovnútra a zo stredového panelu odcudzil autorádio zn. Sony CDX - GT23, čím spôsobil majiteľovi vozidla XXXXX krádežou  škodu vo výške 60,- € a poškodením vozidla škodu vo výške 100,- €, 

lebo obvinený nebol v čase činu pre nepríčetnosť trestne zodpovedný
Odôvodnenie:
  Uznesením povereného príslušníka OO PZ XXXXX sp. zn. ORP-742/LC-LC-2012  zo  dňa 15.5.2012  bolo  začaté   trestné stíhanie podľa § 199 ods. 1 Tr. poriadku a následne uznesením povereného príslušníka PZ zo dňa 13.7.2012 vznesené obvinenie podľa § 206 ods. 1 Tr. poriadku XXXXX pre prečin krádeže podľa § 212 ods. 2 písm. a/ Tr. zákona,  ktorého sa mal dopustiť tak, ako je to uvedené vo výrokovej časti tohto uznesenia. Uznesením povereného príslušníka OO PZ XXXXX sp. zn. ORP-733/LC-LC-2012  zo  dňa 15.5.2012  bolo  začaté trestné stíhanie podľa § 199 ods. 1 Tr. poriadku a následne uznesením povereného príslušníka PZ zo dňa 11.7.2012 vznesené obvinenie podľa § 206 ods. 1 Tr. poriadku XXXXX pre prečin krádeže podľa § 212 ods. 2 písm. a/ Tr. zákona,  ktorého sa mal dopustiť tak, ako je to uvedené vo výrokovej časti tohto uznesenia. Veci boli následne spojené na spoločné konanie. 

V priebehu vyšetrovania vzniklo u obvineného podozrenie ohľadne jeho  duševného  zdravia, preto poverený príslušník  PZ uznesením zo dňa 26.7.2012 pribral na základe písomného príkazu sudcu pre prípravné konanie Okresného súdu v Lučenci sp. zn. 0 Tp  362/12 zo dňa 23.7.2012 do konania znalcov na vyšetrenie jeho duševného stavu.

Znalci z odboru zdravotníctva, odvetvia psychiatrie XXXXX  a XXXXX vo svojom znaleckom posudku uviedli, že obvinený trpí v súčasnej dobe, trpel pred spáchaním skutku a trpel aj v čase spáchania skutku reziduálnou schizofréniou, teda závažnou duševnou chorobou v pravom slova zmysle. Táto ovplyvňuje správanie obvineného, zasahuje do jeho emotivity, prežívania, aktivity a vnímania. Schizofrénne ochorenie natoľko zmenilo jeho osobnosť, že nie je schopný posúdiť dôsledky svojho správania. V čase spáchania skutku nemohol rozpoznať protiprávnosť svojho konania, jeho ovládacie a rozpoznávacie schopnosti boli vymiznuté. Intelektové schopnosti sú znížené, rovnako pamäťové schopnosti sú znížené až na hranicu defektu. Prítomné sú známky defektnej osobnosti. Znalci zistili symptomatický abúzus psychoaktívnych látok v anamnéze, v súčasnosti obvinený kontakt s uvedenými látkami nemal. Súčasne zistili abúzus alkoholu, ktorý neprekročil hranicu závislosti. V čase činu bol v stave jednoduchej opitosti, jeho ovládacie a rozpoznávacie schopnosti boli vymiznuté. Znalci navrhujú ochranné ústavné psychiatrické liečenie, nakoľko pobyt obvineného na slobode je nebezpečný. 

 Vzhľadom na vyššie uvedené skutočnosti je potrebné  konštatovať, že obvinený bol v čase spáchania činu nepríčetný. 

 Podľa § 23 Tr. zákona kto pre duševnú poruchu v čase spáchania činu  inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný.  

 V zmysle ustanovenia § 215 ods. 1 písm. e/ Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.  

 Keďže obvinený XXXXX  nebol v čase činu pre nepríčetnosť  trestne zodpovedný, bolo potrebné rozhodnúť tak, ako je to uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jozef Trizna
prokurátor